Hatráková, Katarína, poslankyňa NR SR (2022-12-01):
Ďakujem pekne, pán predsedajúci. Ja budem stručná, lebo veď už sme o tom hovorili, len teda medzitým ešte prebehli nejaké odborné a politické rokovania. Tie prvé boli ešte s pani ministerkou Kolíkovou, následne s pánom ministrom Karasom. Pani ministerka spravodlivosti nebola naklonená tejto novele, tvrdiac, že ide o novelu nesystémovú a že nevidí dôvod na to, aby sa zverovala kompetencia komisárovi a že je potrebné počkať na rozsiahlejšiu zmenu predpisov civilného procesu. Ja však zastávam názor, že pokiaľ ako členovia legislatívneho zboru vidíme, že už teraz dochádza k porušovaniu ľudských práv a zároveň už teraz poznáme legislatívny návrh na nápravu, nemali by sme čakať. Dôstojnosť a ľudské práva každého jedného stoja za to, aby sme predložili novelu zákona do parlamentu. Takže hovoríme o novele zákona, ktorej cieľom je zlepšiť postavenie osôb so zdravotným postihnutím formou posilnenia procesných oprávnení komisára pre osoby so zdravotným postihnutím v troch najdôležitejších špecifických druhoch súdneho konania, ktoré sa dotýkajú základných ľudských práv, teda konania o spôsobilosti na právne úkony, o prípustnosti prevzatia a držania v zdravotníckom zariadení a o ustanovení opatrovníka. Ide o súdne konania, ktorým je potrebné venovať zvýšenú pozornosť, pretože dotknuté osoby ako účastníci konania nie sú vždy sami schopní chrániť svoje procesné a právne záujmy. Ide pritom o závažný zásah do základných práv osôb so zdravotným postihnutím, lebo hovoríme o obmedzení spôsobilosti na právne úkony alebo obmedzenie slobody pohybu držaním osoby proti vôli na psychiatrii. V súčasnosti môže komisár pre osoby so zdravotným postihnutím vstupovať do spomínaných súdnych konaní, ale len v prípade, ak ho sudca zo svojho rozhodnutia priberie do súdneho konania, alebo ak o to komisár sudcu požiada. Sudca potom jeho vstup do súdneho konania buď schváli, alebo neschváli, čo však môže byť proces aj na niekoľko mesiacov, kde sa stráca veľmi vzácny čas. Ja pre krátkosť času zareagujem už iba na pripomienku odboru legislatívy Národnej rady, kde vo svojom stanovisku v časti A odbor uvádza k bodu jeden, že z ustanovenia čl. I bod 1 § 13a písm. c) nie je jasné, v ktorých konkrétnych prípadoch bude môcť komisár vstupovať do konania o ustanovení opatrovníka, či všeobecne do každého, alebo len v prípadoch, ak sa bude rozhodovať o osobe so zdravotným postihnutím, to je koniec citátu. Moja reakcia je, že pani komisárka a jej činnosť je determinovaná zákonom č. 176/2015 Z. z. V tomto zákone sa v § 8 ods. 1 uvádza: Komisár pre osoby so zdravotným postihnutím sa podieľa na ochrane práv osôb so zdravotným postihnutím podporou, presadzovaním práv priznaných osobe so zdravotným postihnutím, medzinárodnými zmluvami, ktorými je Slovenská republika viazaná. Teda dohovor priamo vymedzuje, kto je táto osoba, a konanie o ustanovení opatrovníka sa tak či tak z povahy považuje za osobu so zdravotným postihnutím, to jest osoba s duševnou poruchou, ktorá, osoba, ktorá má závislosť a podobne. Dnes už Civilný mimosporový poriadok v čl. 4 v poslednej vete ustanovuje, že ak je účastníkom konania osoba so zdravotným postihnutím, zabezpečí súd účinný prístup k spravodlivosti na rovnakom základe s ostatnými, na rovnom základe s ostatnými účastníkmi konania. Čiže už dnes musí byť ustálené, kto takouto osobou je. Keďže, keďže plánovaná účinnosť je už od 1. januára 2023, chcem vás, milí kolegovia, požiadať o podporu novely, lebo nikto z nás nevie ani dňa, ani hodiny, kedy buď my, alebo naši blízki budú túto pomoc potrebovať. Ďakujem pekne za pozornosť.